CELEX: 62020TN0144
Language: da
Date: 2020-03-05 00:00:00
Title: Sag T-144/20: Sag anlagt den 5. marts 2020 — Guangxi Xin Fu Yuan mod Kommissionen

11.5.2020   
            
            
               DA
            
            
               Den Europæiske Unions Tidende
            
            
               C 161/53
            
         
      Sag anlagt den 5. marts 2020 — Guangxi Xin Fu Yuan mod Kommissionen
      (Sag T-144/20)
      (2020/C 161/66)
      Processprog: engelsk
      
         Parter
      
      
         Sagsøger: Guangxi Xin Fu Yuan Co. Ltd (Bobai, Kina) (ved advokaterne J. Cornelis og T. Zuber)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesforordning (EU) 2019/2131 af 28. november 2019 om ændring af gennemførelsesforordning (EU) 2019/1198 om indførelse af en endelig antidumpingtold på importen af bordservice og køkkenartikler af keramisk materiale med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036 annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat tre anbringender.
      
                  1.
               
               
                  Første anbringende om, at Kommissionen tilsidesatte artikel 13, stk. 3, sammenholdt med artikel 5, stk. 10 og 11, i Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (herefter »grundforordningen«), samt artikel 6.1, 6.2 og 12.1 i WTO’s antidumpingaftale, princippet om forbud mod forskelsbehandling og princippet om beskyttelse af den berettigede forventning, idet den ikke optog sagsøgeren på den udtømmende liste over de berørte eksportører i den forordning, der indledte antiomgåelsesundersøgelsen, og ved derefter at udvide undersøgelsens formål til ligeledes at omfatte sagsøgeren.
               
            
                  2.
               
               
                  Andet anbringende om, at Kommissionen savnede retsgrundlag for at inkludere sagsøgeren i den anfægtede forordning, idet grundforordningens artikel 13, stk. 3, ikke omfatter antiomgåelsesforanstaltninger støttet på den blotte risiko for omgåelse og endvidere kræver, at al berørt import på forhånd er registreret. Kommissionens ræsonnement savnede endvidere logik, var ubegrundet og så bort fra grundlæggende beviser og udgør derfor et åbenbart urigtigt skøn.
               
            
                  3.
               
               
                  Tredje anbringende om, at Kommissionen tilsidesatte sagsøgerens ret til forsvar og princippet om forbud mod forskelsbehandling, idet den støttede sin endelige afgørelse på to nye faktiske forhold, som sagsøgeren ikke havde haft mulighed for at kommentere under interimsundersøgelsen.